Összefoglalás a 4. tanulmányról
Istentől jövő bölcsesség

„Az Úr az ő útának kezdetéül szerzett engem; az ő munkái előtt régen.” (Péld. 8,22.) 
A Példabeszédek könyve 8,1-9,9 szakaszának múlt heti témakörében ismét megjelent a bölcsesség, mint Istenben létező igazság, amely eredete és forrása Isten minden igazságnak. Ez az abszolút igazság erőteljesen különbözik a mai gondolkodás szerinti relatívnak, esetlegesnek, kultúrafüggőnek tekintett igazságoktól, amelyet minden ember másnak lát. Az abszolút igazság létezik, szól hozzánk, és mondanivalója számunkra értékesebb minden földi kincsnél, mert örökkévaló. Az Istentől jövő csodálatos bölcsesség és igazság már most egy jobb élet reményével és ígéretével teljes: az új ég és az új föld újjáteremtett világában töltendő örök élet bizonyosságát kínálja.

Ebből az igeszakaszból az is kiviláglik, hogy bölcsesség már a világmindenség előtt létezett, múltja visszavezethető az örök időkig. Titokzatos módon kapcsolódik az Úrhoz, Jézus Krisztushoz, aki a mi Teremtőnk. A bibliai teremtéstörténet leírásánál azt látjuk, hogy minden nap végén látta Isten, hogy amit teremtett, az jó. A hatodik nap végén pedig minden íme igen jó volt. Láthattuk azt is, hogy Isten nem alkotott jót és gonoszt egymás mellett, és mivel az evolúció gonosz dolog, ezért nem állhat meg a teista evolúció elmélete. A teremtési hét végeztével pedig megszűnt Isten a további munkától, megáldotta a szombatot, és elkülönítette azt a munkától való megnyugvás, örvendezés, valamint a vele való együttlét idejére. Bölcsesség gyönyörűségét lelte a teremtett világban, az emberek fiaiban, és ebben a metaforában Istennek a teremtett világ feletti öröme tükröződik. Érthető hát, hogy szereti kezének munkáját, még annak ellenére is, hogy az a bűn következtében megromlott. Szereti, ragaszkodik hozzá, nem akarja elveszíteni, és ezért még az életét is kész volt feláldozni, csak hogy visszaszerezve azt, megmentse a végső pusztulástól.

Bölcsesség szava most is kérlelő. Szépen kérlel. Elmondja, hogy boldogok, akik útait megtartják, akik hallgatják, és akik megnyerik, életet nyernek, és az Úrtól való jó akaratot. A zsoltáros is boldogoknak nevezi azokat, akiknek útjuk feddhetetlen, megőrzik bizonyságait, és teljes szívből keresik őt, de Jézus mindezt személyesen is elmondta hallgatóinak: Boldogok, akik hallgatják az Isten beszédét, és megtartják azt. Számunkra a boldogság elsődlegesen az Isten iránti hűségben keresendő és található meg. A kilencedik fejezetben a bölcsesség és a balgaság kétféle életmódját láthattuk. Szerzője azt tanácsolja nekünk, hogy ne feddjük meg csúfolónkat, mert gyűlölni fog érte, a bölccsel viszont foglalkozzunk, mert az szeretni fog érte. 

Ámen!

